A BIZOTTSÁG 287/2007/EK RENDELETE
(2007. március 16.)
az állati eredetű élelmiszerekben található állatgyógyászati készítmények maximális maradékanyag-határértékeinek megállapítására szolgáló közösségi eljárás kialakításáról szóló 2377/90/EGK tanácsi rendelet II. mellékletének a ginseng és annak szabványosított kivonatai és készítményei tekintetében történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állati eredetű élelmiszerekben található állatgyógyászati készítmények maximális maradékanyag-határértékeinek megállapítására szolgáló közösségi eljárás kialakításáról szóló, 1990. június 26-i 2377/90/EGK tanácsi rendeletre (1) és különösen annak 3. cikkére,
tekintettel az Európai Gyógyszerügynökségnek az állatgyógyászati készítmények bizottsága által megfogalmazott véleményére,
mivel:
(1)
Minden olyan farmakológiai hatóanyagot, amelyet a Közösségen belül élelmiszer-hasznosítású állatoknak szánt állatgyógyászati készítményekben használnak fel, a 2377/90/EGK rendelettel összhangban értékelni kell.
(2)
A ginseng anyag a 2377/90/EGK rendelet II. mellékletében a homeopátiás állatgyógyászati készítményekben használt anyagok kategóriájában szerepel, minden élelmiszer-termelő állatfaj számára, kizárólag a homeopátiás gyógyszerkönyveknek megfelelően készített homeopátiás állatgyógyászati készítményekben való felhasználásra, a törzsoldat és hígításainak megfelelő koncentrációkban. Egy kérelem nyomán helyénvalónak látszik új bejegyzés felvétele a II. mellékletbe, a növényi eredetű anyagok kategóriájába a ginsengről és annak szabványosított kivonatairól és készítményeiről.
(3)
A 2377/90/EGK rendeletet ezért ennek megfelelően módosítani kell.
(4)
Annak megállapításánál, hogy e rendelet mely időponttól alkalmazandó, megfelelő időtartamot kell hagyni a tagállamoknak arra, hogy e rendelet rendelkezéseire tekintettel szükség szerint kiigazítsák az érintett állatgyógyászati készítményekre vonatkozó, az állatgyógyászati készítmények közösségi kódexéről szóló, 2001. november 6-i 2001/82/EK európai parlamenti és tanácsi irányelvnek (2) megfelelően kiadott forgalombahozatali engedélyeket.
(5)
Az e rendeletben előírt intézkedések összhangban vannak az Állatgyógyászati Készítmények Állandó Bizottságának véleményével,
ELFOGADTA EZT A RENDELETET:
1. cikk
A 2377/90/EGK rendelet II. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2007. május 16-tól kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. március 16-án.